钦定古今图书集成/明伦汇编/官常典/第629卷 > 李及之
## 钦定古今图书集成/明伦汇编/官常典/第629卷 > 李及之

按《宋史》本传：“及之字公达，亦迪弟之子，由荫登第，通
判安肃军。康定中，夏人犯边，契丹复发兵并塞，疆𠋫
戒严。及之言：契丹以与夏人甥舅之故，特此慰其心，
且姑张虚势以疑我，必不失誓好，愿无过虞。”已而果
然，徙通判河南府。亡卒张海倚山啸聚，白昼掠城市。
及之督捕，单骑与海语，谕使归命，当奏贷其死。海感
动弛备，奏方上而众兵集，悉获之。知信州，灵鹫山浮
屠，犯法者众，及之治其奸，流数十人，乃自劾。朝廷嘉
之，释不问。入判刑部。尝撰次唐史有益治体者，为《君
臣龟鉴》八十卷。王尧臣上其书，并表有学行。韩琦亦
以馆职荐之，召试，除直秘阁，历开封府判官，知泾、晋、
陕三州。及之吏事精明，所居官皆称职。以太中大夫
致仕，再转正议大夫，卒，年八十五。及之子孝寿、孝称。